khistorydata/jeongjo-sjw-relations huggingface dataset:
정조 5년
禁府啓目。左邊捕盜大將李昌運。右邊捕盜大將李敬懋等。亦發問目。各別嚴問是白乎矣。其所納供。漫漶爲辭。泛稱遲晩。所當請刑。而曾經閫帥。勿爲請刑。旣有先朝受敎。竝以上裁何如。判付啓。今日之事。論其罪。則誠有不輕。而處分之止於拿問。原其情恕。其跡付之妄作之科者。不欲設言聲罪之意是如乎。觀此草供。含糊鶻突。節節未暢。多少隱情之究覈不分明。縱諉罪人之抵賴。竝與問目。太欠仔細。似出武將之不閑文字之致是隱乃。前後肯䋜。絶無拈出發問之語。甚至逆述支屬接置事。又以狀啓所無之說。而只謄草供。更不捧招。豈非疎忽之大者乎。更思之。昨夜有趨今日賓對時。捧供入侍之命。無或因此未及詳覈乎。否則寧有他也。上所謂不欲設言聲罪云云者。朝家深諒而然。將臣之置對囹圄。無異嶺海之譴。惟其溺職之罪。抑足切當。竝只考律以罪。功議區別。今日內勘放後。草記爲良如敎。
정조 5년
禁府啓目。濟州前牧使金蓍耇原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請。旣有先朝受敎。上裁何如。判付啓。營校之探得。卽其矣所指揮之事。而仍令錄告道臣是如爲有則。與當初所料。頗甚逕庭兺除良。比之旌義之倅所爲。不啻相反。而狀聞之不能別白。雖由於審量。而然不可全然白放。罷職放送爲旀。向日拿處傳敎中。要掩後時之罪。妄生先發之計。此二句到今不無非其情之歎。原傳旨中抹去爲良如敎。
정조 5년
刑曹粘連啓目。向前朴召史上言內辭緣。則爲夫呼籲。旣是四件事之內。則勿論本事之虛實。宜有一番之推覈。令道臣別定剛明査官。取考前後文案。待用刑應問諸人處。反覆嚴覈。出意見啓聞後。稟處何如。判付啓。獄案疑端有無除良。該道査啓之只以侄稱子。可謂勿施。至於獄事。初不擧論者。道臣事。極爲疎忽。卿曹覆啓跋辭。誠甚的確。今番段。除尋常詳査狀聞之意。嚴飭行會爲旀。其時道臣。推考爲良如敎。
정조 5년
刑曹粘連啓目云云。李千奉蹴踏盧漢傑。至於折脚致死。更無可疑。故已有完決刑訊者。今已四年。到今千奉之妻。乃以漢傑。追逐其夫是白如可。自致違骨致死等語。飾辭呼籲。欲爲其夫伸救之計。獄案已成。情節明白。不可以其矣稱冤。有所容議。原情內辭緣。勿施何如。判付啓。此獄事。向來一判堂。甚以爲疑案。至請審理是如乎。卿等更爲親執詳閱。出意見論理。覆奏爲良如敎。
정조 5년
刑曹粘連啓目云云。林板茂上言內辭緣。則其母與妹。將未免車哥之奴屬。有此呼籲。壓良爲賤。法意甚嚴。且有新頒特敎。行會諸道。則雖在豪右。猶知畏法。況以吏胥。焉敢犯科。以其自賣。載之帳籍。勒推所生。任其使喚。則尤極痛駭。令該留守。取考文券。明査決折。車仁孫壓良爲賤之罪。依律科治後。啓聞之意。分付何如。判付啓。飭墨未乾。冤訴又徹。事固信然。誠極痛駭。除尋常卽速嚴査公決後。狀聞爲良如敎。
정조 5년
刑曹粘連啓目云云。文秉鉉上言內辭緣。則其父文兌興之歐打奉命之掖隷。深夜喧聒於闕外。其所罪犯。非比尋常。不可以竄配之年久。情理之可矜。遽議疏釋。原情內辭緣。勿施何如。判付啓。其時事狀。捕校所爲。萬萬無嚴兺不喩。所謂金學成稱名人之捉來。因其罪犯而急時拿致也。捕校輩喧聒闕門。一則荷杖之計也。一則拔足之計也。許多奸情駭擧。不一而足是隱。則薄竄未幾。縱子呼冤。寧有如許紀綱。不可不嚴懲。以杜僥倖之習。而觀渠供辭。有祖父母。年過八十餘是如爲有。則論以孝理之政。若施參酌之典。特爲放送爲良如敎。
정조 5년
辛丑八月十七日辰時。上御誠正閣。左承旨入侍時。左承旨徐有防。記事官李祖承金鳳顯。別兼春秋鄭東浚。以次進伏訖。上曰。二直提學入侍。賤臣承命出。與二直提學鄭志儉。偕入進伏。命有防書傳敎曰。職務相妨。直提學鄭志儉。直閣金載瓚。本職許遞。前望單子入之。上曰。大司諫前望單子及校理前望單子竝持入。賤臣承命持入。上曰。上注書趙興鎭入來後。爾則出直。而左副如已傳香。亦爲出直事。分付。賤臣承命出。趙興鎭進伏。上曰。嶺南風水之災。極爲驚心。言念民事。曷勝憂慮。前頭賙濟之策。誠甚可悶矣。有防曰。今番水災。嶺南尤甚。民事之憂。實爲不少矣。命書傳敎曰。進御加減苓朮散。自明日停止。出榻敎命退。承史以次退出。
정조 5년
辛丑八月十七日酉時。上御誠正閣。坐直承旨入侍時。左承旨徐有防。左副承旨徐鼎修。記事官趙興鎭。別兼春秋徐龍輔鄭東浚。以次進伏訖。上命分讀公事。有防等讀奏。上曰。左副新入政院。判付規式及院中故事。未及詳知。多有生疎之處。左承旨隨事提撕。期有諳練之效。好矣。有防曰。新除之餘。爲日不久。或不無生疎者。而從今以後。漸次經歷。則自當練熟矣。命退。承史以次退出。
정조 5년
行都承旨嚴璹藥院直。左承旨李在學坐。右承旨趙時偉坐直。左副承旨徐鼎修坐直。右副承旨鄭志儉坐。同副承旨黃昇源坐。注書趙興鎭病李祖承仕直。事變假注書李萬榮仕。
정조 5년
鄭志儉啓曰。明日常參經筵。取稟。傳曰。停。
정조 5년
傳于鄭志儉曰。向欲定式而未果矣。內閣事體。重於兩司。而兩司草記。請承旨入啓。內閣則不然。此後內閣草記。必請承旨。如兩司例爲之事。本閣本院知悉。若此則不緊事。不當以草記爲之。言送政院微稟。或請司卷。以傳啓辭事。亦令內閣知悉。
정조 5년
承旨前望單子入之。趙時偉鄭志儉落點。
정조 5년
傳于黃昇源曰。吏曹參議前望單子入之。
정조 5년
吏曹參議前望單子入之。徐有防落點。
정조 5년
又傳于曰。政命已久。尙不擧行。此亦國體所在。吏曹判書李衍祥牌招啓辭。以允字卽爲頒布。且今刑曹。多有覆啓事。參議有闕代。今日政各別擇差。待下批牌招察任。
정조 5년
李在學啓曰。吏曹判書李衍祥牌不進。推考傳旨今方捧入。而開政命下之後。如是違牌。不卽擧行。事甚未安。更爲牌招。參議徐有防。一體牌招開政。何如。傳曰。允。
정조 5년
傳于趙時偉曰。持平李家煥。仍任前職。
정조 5년
有政。吏批。行判書李衍祥式暇。參判李敬養受由。參議徐有防進。承旨李在學進。啓曰。判書李衍祥式暇。參判李敬養受由。小臣獨政未安。何以爲之。敢稟。傳曰。只出緊任。又啓曰。大司成今當差出。而擬望之人乏少。外任竝擬。何如。傳曰。允。以洪檢爲大司諫。以閔鍾顯爲大司成。李義寬爲刑曹參議。李壽咸爲結城縣監。李集斗爲持平。吏曹假郞廳三單金興必金夏璉林鳳頀。京畿監司李亨逵。今加嘉義。坡州牧使徐有和。今加嘉善。
정조 5년
兵批。判書李性源病。參判鄭昌聖病。參議金尙集病。參知兪恒柱入直進。承旨趙時偉進。以金宇鎭李象靖爲副司直。
정조 5년
鄭志儉。以奎章閣言啓曰。奉謨堂所奉御製。考出日字。令日官推擇。則今月二十日辰時爲吉云。以此日時擧行。何如。傳曰。允。
정조 5년
傳于李在學曰。左承旨軍士房承旨入侍。
정조 5년
以咸鏡監司鄭元始風雨被災形止狀啓。傳曰。觀此狀辭。初五六日風雨。本道亦然。一旬之內。歉荒已判。市直騰踴。民情驛騷。從以富寧一邑。霜降太早云云。念及民事。寧欲無吪。嗣後賙給之節。目下奠居之方。惟在卿預先指劃撫摩之如何。卿其別樣惕念。使一民無至捐瘠之患。至如流離之地。亦係守土之官。不能悉心安集而然。將此有旨內辭意。嚴飭列邑。俾各誠心救活。近日京中日氣。頗得調順。伊後農形。更無他般災頉乎。隨聞續卽馳聞。關北未報來諸邑。促令據實枚報。以爲這卽登聞之意。一體申飭。今春設賑兩邑之穡事民情。叧加採探以聞事。卽爲回諭。
정조 5년
以朴大禧等山訟上言判付內。傳于黃昇源曰。建院前已葬。到今雖不可一一追掘。伊後繼葬於禁標。莫非當掘之塚兺除良。庶人元無步數。李塚之必欲掘去。又無意義是遣。渠以幺麽賤類。互相符同院生。恣意偸埋。今又特敎之下。肆然呼籲。民習萬萬絶痛。狀頭初欲定配。原上言使之留中矣。猶以四件之內。今番段姑爲參酌。此後勿論上言或呈邑呈營。後有呼冤之事。嚴刑定配之意。此上言。竝以京畿監司處出給。知悉擧行。仍令分付山在官。李忠佐山地。此後勿拘繼用之意。忠佐處。分付。大抵訟理自訟理。扶抑自扶抑。玆事處分。如是決折然後。乃可爲抑强扶弱之政是置。兩隻處。一體嚴明分付。
정조 5년
禁府啓目。旌義前縣監宋重鉉原情云云。傳旨問目內辭緣。嚴加施威。多般詰問是白乎矣。全事發明。終不直告。論其罪狀。萬萬痛惡。平問之下。難以取服。刑推得情何如。判付啓。國無法。久矣。此等邑倅。若不別樣嚴繩。逆孼凶徒之暗地嘯聚。將至莫敢誰何之境是如乎。其矣所供。甚爲沒實。大燮之不知去處。經歲捕捉等事。其矣所犯。死有餘辜。更良施威嚴問取服爲良如敎。
정조 5년
黃昇源。以戶曹言啓曰。依傳敎。定送本曹郞廳及計士。景福殿西邊遮陽壹浮改備。臨淵閣東邊遮陽貳浮。西邊遮陽貳浮。南邊遮陽參浮。竝修捕之意。敢啓。傳曰。知道。
정조 5년
徐鼎修。以戶曹言啓曰。江原道安峽居幼學李享福等。以義烈宮香炭山田。加卜倍徵事。上言啓下之後限內不爲現身。依定式勿施。全羅道順天居幼學趙夢臣。以其父洽。其祖爾重。旣已伸復。內需司移屬田土出給事。上言啓下。而渠則在鄕。使其四寸孫秉謙。替呈上言者。極涉駭然。且違格例。上言內辭緣勿施。替呈上言。自有其侓。移送法司。照律勘處。何如。傳曰。允。
정조 5년
徐鼎修。以刑曹言啓曰。下各道査啓文書。過限未到者。爲幾度乎。相考草記事。命下矣。取考文書。則長湍殺獄罪人高之方金龍孫。昨年十二月二十六日。因傳敎。自政院下諭行査。楊根殺獄罪人朴塊里金。今正月二十三日。因判府發關矣。京畿監司李亨逵。待用刑更査之意啓聞。全州金明郁宋益秋李己石。寶城鄭大仁。康津邵昌賢等五名。俱以殺獄罪人。今正月二十三日。因判付發關矣。全羅前監司徐有隣。待用刑査啓之意啓聞。晉州權景祚。以其父冤死事擊錚。今四月十一日發關矣。七月二十五日。因本道回移。待用刑親査啓聞之意。自本曹草記蒙允。三陟金太守。以其父殺獄事。今七月初七日發關。而今未滿五十日之限。姑待限滿。更爲申飭發關之意。敢啓。傳曰。知道。
정조 5년
漢城府啓目粘。連山居宋恒修山訟。嚴飭掘移之意。分付道臣。何如。判付啓。下本道査啓。旣以當掘之意。覆啓回下。事在閏五月間。而至今延拖。致此更籲。若此不已。法無所施。卿府回啓中。使渠掘移。誠欲事面。依回啓施行爲有矣。亦令該道臣。李玄祚從重懲治爲良如敎。
정조 5년
漢城府啓目粘。西部居盧召史山訟。大違敬謹之格例。上言勿施何如。啓。盧女上言中句語無識女人。初於鳴冤。據實書告之際。有此等措語。不足深罪是遣。至於張哥之前犯。已極無嚴。又使悖子。作此擧發此言。可謂亂民。所謂張聖儉稱名漢。令該曹定配爲良如敎。
정조 5년
漢城府啓目粘。西部居愼在儉山訟。有違格例。上言勿施。何如。判付啓。書姓不書名。不過無識武弁。未諳格式之致。訟理如直。不在於此。下本道明査。公決後狀聞爲良如敎。
정조 5년
禮曹啓目粘。鎭岑幼學金志復上言云云。其矣十世祖承珪旌閭一事。實是次第應行之典是白乎矣。事係恩典。臣曹不敢擅便。上裁。何如。判付啓。棹楔特其次第。依願施行爲良如敎。
정조 5년
禮曹啓目粘。羅州幼學李景淵上言云云。其矣同姓八寸兄景夏第二子壽益。欲爲繼後。相議完定。而未及禮斜之前。景夏夫妻俱沒。與者無人。臣曹不敢擅便。上裁。何如。判付啓。事係繼絶。例亦不一。特爲立後爲良如敎。
정조 5년
京畿監司李亨逵疏曰。伏以日吉辰良。祗謁仙寢。聖懷克伸。回鑾萬安。慶忭之忱。曷有其已。仍伏念黔巖駐臨。歲星重回。豎牌紀實。實出於我聖上見墻之慕。休烈闡揚雲漢昭回。於萬斯年。永垂來後。凡在瞻聆。孰不欽仰。而臣於是時。適忝畿輔。猥承監董之敎。只切執事之榮。而迨夫警蹕之歷臨也。又以粗完工役。獲免罪戾。爲幸千萬。不自意加資之命。遽及罔功之身。臣手奉除書。莫省攸措。噫。臣受恩如天。致位至此。每一思惟。隕結難報。乃於今年。以此事而叨此資。臣心之感激惶隕。倘復如何。況十朔未過。二資荐降。非但乖聖朝嚬笑之政。抑將臣身滿損之災。左右揣量。冒膺無路。玆敢不避煩瀆之誅。略控肝隔之邈。伏乞聖明。俯垂諒察。收還新授資級。以安微分。不勝幸甚。答曰。省疏具悉。卿其勿辭行公。
정조 5년
辛丑八月十八日巳時。上御誠正閣。藥房提調。一二直提學入侍時。藥房提調鄭民始。一直提學沈念祖。二直提學鄭志儉。左副承旨徐鼎修。記事官趙興鎭金鳳顯。別兼春秋李集斗。以次進伏。上曰。別兼往藝文館。實錄所抄冊子持入。集斗承命出。上曰。兩臂麻木之證。自前有之。至於近日則頗甚。而間或有不仁之漸。誠悶矣。民始曰。聖體麻木之候。自前或有之。而當此換節之時。似是風痰流注之致。下情誠不勝悶迫矣。上曰。內纂輯廳實錄考出之役。何當告訖耶。念祖曰。請堂上逐日仕進。刻期考閱。而或有遲速之不同。且郞廳之謄寫。不無敏鈍之各異。故來月望念間。似可畢役矣。上曰。實錄抄出之役。今幾過半。奉謨閣所奉安御製。及今遍考錄出。可備寶鑑編輯之資。一二直提學及徐浩修李秉模之纂修堂上。姑爲減下。自明日率檢書官及閣吏。入奉謨閣。專意考出。可也。念祖曰。御製中當分年以考。而或有年條載錄處。或有年條不錄處。故先後次第。似難釐整矣。上曰。然則有年條者。各以年條。小註懸錄。無年條者。別爲列錄。以無年條懸註。似好矣。志儉曰。奉安冊子考出之際。閣內甚狹窄。勢將移奉於閣外。而考出間。自費時日。若値雨下。恐不無沾濕之患。是爲悶也。念祖曰。臣意則考出間。移奉於書庫。似好矣。上曰。書庫則相距稍間。且甚狹窄。不可移奉。考出間。移奉於皆有窩。似甚便當矣。志儉曰。然則移奉之際。相去不過爲數間之地。似不用細仗鼓吹。使檢書官輩。移奉。似好矣。上曰。唯。上曰。提調雖不得逐日齊會。與同校閱。而亦或時時進去。考出。可也。念祖曰。臣等在藝文館。考出實錄時。得伏見光廟朝癸未年。以奎章閣設置事。廷臣梁誠之陳疏建請。而有允可之命。創置內閣。名以奎章。又有大學士直提學直閣應敎等官。應敎卽今之待敎也。其閣號與官制。合於今日之制度。前後聖規模之相符。誠非偶然矣。上曰。今日因諸臣之言。始乃聞知。而其時設置規模。與今日不謀而同。此誠異事也。閣號官制。旣已講定。則果建閣而設官乎。民始曰。旣有建閣於麟趾堂東之說。以此推之。則似已建閣。而至於官職設置。則以古官方求之。曾無所載錄者。設置與否。未可詳知矣。上曰。前二直提學入侍。賤臣承命出。與徐浩修偕入進伏。上曰。纂輯之役。今幾告訖。故卿之纂輯堂上。今姑減下。自明日與諸閣臣。同爲進去。敬考御製好矣。浩修曰。光廟實錄中。奎章閣設置之制。與今日內閣之規模。脗然相符於數百年之後。誠非偶然矣。上曰。俄聞諸臣之言。始知有先朝故事。而閣號官名。如合左契。尤可異也。命書傳敎曰。先朝寶鑑纂輯之役。今幾就緖。行且較正。而奎章閣所奉御製。分年遍考。錄出要領。以備較正時編輯之資。此亦事役甚浩汗。時任閣臣沈念祖鄭志儉。原任閣臣徐浩修李秉模。纂輯堂上竝減下。使之專意本閣。考出日字。自本閣以念日後擇日擧行。先朝寶鑑撰修年條。已過數十年。較正自一兩日內始役。在升堂上蔡濟恭。及期上來之意。自政院催促。命退。諸臣以次退出。
정조 5년
辛丑八月十八日午時。上御誠正閣。左承旨軍士房承旨入侍時。左承旨李在學。右承旨趙時偉。記事官李祖承金鳳顯。別兼春秋李集斗。以次進伏訖。上曰。吏曹假郞之尙不釐正。有此無前之事。誠爲駭然。日前下敎。良以此也。如値實郞有故之時。則差出一假郞。以爲代直。而時行假郞。亦有病故。又差一假郞。如他司假官代直之例。可也。今日三銓之忽差三郞。抑何故耶。遲川集及崔錫鼎文集。亦有可據之例。則政事冊子。必有所載矣。政吏亦無知之者乎。假郞則六朔而必遷外任。實郞則都政時必陞應敎。眞假無別。豈有如許政格乎。在學曰。堂后亦有假官。而實官如出仕。則假官自在當遞矣。上曰。假郞之多數差下。果有故例乎。問奏。賤臣承命出回奏曰。伊日下敎。未及承聞。有此做錯云矣。命書傳敎曰。吏郞復設以後。所謂銓法政格之流來舊規。蔑裂無餘。新入者。輒以一時臆度安料之事。仍作故常。種種弊端。難以毛擧。激揚尙矣。淹滯莫甚。復設之擧。足係干和之一端。此則自復設之日。前後筵席。累有云云。筵臣孰不聞知。而雖以假郞廳一事言之。故事假郞啓下之法。卽欲備實郞闕直之代也。與各司之實官有故。假官代直之意。毫無異焉。假郞今日雖啓下。實郞明日若入來。則所謂假郞。自在減下之中。後復有實郞闕直之擧。則更以他假郞啓下。不惟前例然也。政事冊子。古人文集。多有可考處。近來則不然。假郞一人啓下之後。限己身永差。實郞入直。則假郞出直。假郞入直。則實郞出直。殆若替代者然。及至都政日外遷。然後始差他假郞。又以後都政爲瓜。寧有如許事例。且比例實郞每都目陞遷。假郞每都目外遷。實假無別。主客難辨。以是之故。數昨賓對。備說此事。使之復舊釐正矣。判堂之迄不擧行。已是不察。三銓之忽差三郞。又甚未安。問其委折。皆由聽瑩云云。不得不如是下敎。事之屑越。容有旣哉。吏曹當該堂上竝推考。上曰。掌樂院事。果能修擧。予甚嘉之。自今以後。則得無如前不足之患。而樂工可以分排乎。時偉曰。釐正後節目。臣亦見之。此後則庶無如前之弊云矣。仍命退。諸臣以次還出。
정조 5년
辛丑八月十八日酉時。上御誠正閣。左副承旨入侍時。左副承旨徐鼎修。記事官李祖承金鳳顯。別兼春秋林錫喆。以次進伏訖。上曰。承旨進前。鼎修進伏。命書上言回啓判付。又命書京畿監司疏批。命退。承史以次退出。
정조 5년
行都承旨嚴璹藥院直。左承旨李在學坐直。右承旨趙時偉坐。左副承旨徐鼎修坐。右副承旨鄭志儉病。同副承旨黃昇源坐直。注書趙興鎭仕李祖承仕直。事變假注書李萬榮仕。
정조 5년
黃昇源啓曰。明日次對。諫院無進參之員。除在外外。未肅拜呈告人員竝待開門牌招。以爲入侍之地。何如。傳曰。允。
정조 5년
吏曹口傳政事。洪明浩爲楊州牧使。李晉圭爲江陵府使。
정조 5년
江原監司金憙狀啓。江陵府璿源閣有頉處。一依府使所報。遽然狀聞。惶恐待罪事。傳于黃昇源曰。勿待罪事。回諭。
정조 5년
刑曹啓目粘。殺獄罪人李千奉。論以償命。揆之獄體。恐欠審克。罪疑惟輕。今難以臣等迷滯之見。有所輕議。上裁。何如。判付啓。巖上險逕。此奔彼逐是如可。躓足折骨。元是至易之事兺除良。正犯千奉。更蹴漢傑於旣仆之後。不但詞證不備。雖以與漢傑伴往府隷右袒漢傑之心。亦不以千奉足踢樣納招是隱。則據此一端。足爲疑案是遣。此外卿等論理之言。亦甚的當。罪疑惟輕。實合審克之政。殺獄罪人李千奉。減死定配爲良如敎。
정조 5년
刑曹啓目粘。殺獄罪人張貴福。一向會推。期於輸情者。有乖惟輕之義是白乎矣。獄體甚重。臣曹不敢擅便。上裁。何如。判付啓。春間審理判付。更令道伯。明陳當初傳生之見者。蓋出於重民命嚴獄體之意是置。大抵此獄肯綮。亶在敺踢與撞觸。有心無心之間是如乎。道伯之因跡參情。再傳生議。而其言若曰。人雖躁中。不怒飄瓦。以其無情也。世燁之日夜奔走。東西叫嚷。病也非情也。仁者矜之。不仁者笑之。而孰有憎怒之心於疾病之人。而至於敺踢以死也。又曰。貴福之殺人。殺人中眚災也。不償命。固爲世燁之冤。而償命恐或爲貴福之冤云云。惟此二段語。不惟有據。亦足可感是遣。況旀卿等在執法之地。又不以爲非。是所謂僉謀詢同。砥平縣殺獄罪人貴福。依道啓律決放之意。卽爲行會爲良如敎。
정조 5년
趙時偉。以兵曹言啓曰。卽接南所衛將牒報。則本所字內禁川橋東邊槐木北邊一大枝。朽傷自落云。令該所追後輸出。何如。傳曰。允。
정조 5년
李在學。以摠戎廳言啓曰。都城北岳東邊體城頹圮處。改築所入石子運來時。松木遮蔽。勢難運致。二十餘株。令字內營門。斫去通路事。自訓鍊都監草記。蒙允矣。本廳使參軍。眼同訓局將校。看審其形便後。大松一株。中松二株。小松五株。稚松合二十一株。斫伐之意。敢啓。傳曰。知道。
정조 5년
徐鼎修。以漢城府言啓曰。庚子式帳籍。依例藏置江都後。舊籍曝曬之意。今春本府草記。待秋擧行事。命下矣。今則秋節已半。發遣本府郞廳。持徃江都。藏置曝曬等事。依前擧行。而帳籍封裹雜物。令各該司進排。領去官吏所騎馬及帳籍載運馬。亦令該曹題給。何如。傳曰。允。
정조 5년
黃昇源。以刑曹言啓曰。因本曹擊錚人勿施草記。諸道錄啓。或査啓諸囚文案。從速覆啓事。批下矣。諸道錄啓罪人。合爲四十八名。而曾因前判書臣徐浩修筵達。姑有所遲待。除非目下査啓。特敎覆奏者。則不敢以此等文書。遽然修啓矣。黃海道韓德老等三名及京畿張貴福一名。合四名或因特敎判付。或因該道査啓。玆以論理稟處。而其餘四十四名。不但獄案浩汗。有難一時考閱。諸堂輪見商確之際。自當費日遲滯。不宜容易論斷。隨釐正鱗次入啓之意。敢啓。傳曰。知道。未覆奏獄案。三堂分授。各出意見。論理跋尾。更爲輪示他堂然後。續卽入啓。而亦勿許久遲滯。可也。
정조 5년
又以義禁府言啓曰。定山前縣監具壽漢。拿囚之意。敢啓。傳曰。捧供以聞。
정조 5년
辛丑八月十九日辰時。上御誠正閣。左副承旨入侍時。左副承旨徐鼎修。記事官趙興鎭金鳳顯。別兼春秋林錫喆。以次進伏訖。上曰。別兼往藝文館。昨日以後所抄出冊子持入。錫喆承命出。上曰。今日三敎授。合設庠製云耶。鼎修曰。合設於丕闡堂云矣。上曰。近觀八路狀聞。則初五日之雨。八路同然。雖有多寡之不同。而爲害於穡事。則均矣。來頭民事。極可悶矣。鼎修曰。近來則日氣甚調和。禾穀之不被傷損者。則庶有成熟之望矣。上曰。徐命膺校正之役。何以爲之云耶。鼎修曰。聞先朝寶鑑校正之役。今幾告成。而列朝寶鑑。則領府事旣已主管。故自下持來。似甚未安。且於春秋兼銜。亦不無掣礙之事。日後登筵時。一欲經稟云矣。錫喆持抄出冊子入之。上曰。承旨連日坐直。今日早退。注書亦出去。再明日仕進。可也。命退。承史以次退出。
정조 5년
辛丑八月十九日酉時。上御誠正閣。左承旨入侍時。左承旨李在學。記事官李祖承金鳳顯。別兼春秋林錫喆。以次進伏訖。上曰。纂輯廳單子中。有考出政院日記之語矣。政院日記事面。何等重大。而持去時。任自出送。而不爲稟達。抑何故乎。注書知入。賤臣承命出回奏曰。自去月晦間。有日記持去之事。而其時禮房承旨以爲。此不過以一二卷持去。旋去還納。則數數煩稟。亦涉屑越。不爲稟啓。而直爲出給云矣。命書傳敎曰。先朝寶鑑纂輯。今幾告成。而有未考出年條。事役未免遲滯。向日日記考出諸承宣。自明日仕進。未考出年條。謄送纂輯廳。以爲分力速訖之地。又命書傳敎曰。領府事明日入侍事。遣史官傳諭。校正堂上徐命膺。亦爲來待。出榻敎又命書傳敎曰。纂輯堂上。明日次對。同爲入侍。出榻敎上曰。政院日記持去之際。纂輯郞廳。其果親進與否知入。賤臣承命出回奏曰。郞廳則初無親來之事。以本廳書吏往來云矣。仍命書傳敎曰。堂后日記。事體至重。不出院門。自是故例。雖於實錄撰次之時。春秋館郞廳。來請持去然後。政院枚擧此意。啓辭批下後。始乃輸送。而因言端問之。今番纂輯廳輸送日記。因其時該房之言。該廳吏任意持去持來云。此承宣之近來擧行。胡甚矇然。當該承旨。爲先從重推考。上曰。其時禮房。是徐有防乎。在學曰。然矣。命書傳敎曰。未下直守令。皆令明日辭朝。狀罷兩守令。令該曹口傳各別擇差。待下批明日辭朝。上曰。政院日記中。景廟朝辛丑八月卷持入。賤臣承命持入。仍命退。承史以次退出。
정조 5년
行都承旨嚴璹藥院直。左承旨李在學坐。右承旨趙時偉坐直。左副承旨徐鼎修坐。右副承旨鄭志儉坐直。同副承旨黃昇源坐。注書趙興鎭病李祖承仕直。事變假注書李萬榮仕。
정조 5년
徐鼎修啓曰。明日再明日。國忌齋戒。正日常參經筵。頉稟。傳曰。知道。
정조 5년
又傳于曰。李判府事入侍事。遣史官傳諭。
정조 5년
黃昇源啓曰。判府事李徽之。依下敎來待矣。傳曰。入侍。
정조 5년
李在學啓曰。左副承旨徐鼎修。今日不爲仕進。卽爲牌招。何如。傳曰。允。
정조 5년
徐鼎修啓曰。本院日記。自戊寅至壬午年六十二卷。方在外纂輯廳。故輸送于日記抄出所。而本院所在日記。自癸巳至丙申年五十九卷。亦爲輸送之意。敢啓。傳曰。知道。
정조 5년
傳于鄭志儉曰。守令有闕代。今日政差出。
정조 5년
傳于趙時偉曰。慶尙兵使宣傳官。今日政差出。
정조 5년
有政。吏批。判書李衍祥進。參判李敬養受由。參議徐有防進。左承旨李在學進。啓曰。喬桐府使。今當差出。而堂品中。可擬之人乏少。他道閫帥及堂上閫帥。竝擬。何如。傳曰。允。又啓曰。三和府使。今當差出。而擬望之人乏少。未準朔禁軍將及同道守令。竝擬。何如。傳曰。允。以鄭淵淳爲副修撰。李英裕童蒙敎官贈大司諫。趙聖復贈吏曹判書。例兼事承傳。申應周爲喬桐府使。李仁彬爲三和府使。鏡城府使單李鼎炳。甕津府使單李潤慶。
정조 5년
兵批。判書李性源進。參判鄭昌聖入直進。參議金尙集病。參知兪恒柱病。右承旨趙時偉進。啓曰。黃海水使。今當差出。而擬望之人乏少。他道守令。竝擬。何如。傳曰。允。又啓曰。慶尙右兵使。今當差出。而擬望之人乏少。未準朔禁軍將。竝擬。何如。傳曰。允。以李潤慶爲黃海水使。具八柱爲宣傳官。任嵂爲慶尙右兵使。副司果李華國。
정조 5년
備邊司薦望。以李鼎炳爲北兵使。
정조 5년
兵曹口傳政事。以李漢昌爲禁軍別將。
정조 5년
傳于李在學曰。吏曹堂上推考。
정조 5년
以獻納金翊休。正言洪仁浩牌不進罷職傳旨。傳于李在學曰。只推。
정조 5년
傳于黃昇源曰。承傳色中官。行步遲緩。擧行慢忽。令該府處之。
정조 5년
趙時偉啓曰。今八月二十一日慶恩府院君家。遣承旨致祭事。禮曹單子啓下矣。何承旨進去乎。敢稟。傳曰。左承旨進去。
정조 5년
慶尙監司李文源狀啓。七八月令藥材中山藥。節序差早。不得封進。惶恐待罪事。傳于黃昇源曰。勿待罪事。回諭。
정조 5년
慶尙左水使金海柱。戰舡一隻破傷狀啓。傳于趙時偉曰。近來昇平日久。海波不揚。設置水閫。殆同冗官。所謂職責。不過撫摩舟師。守護舡隻。而舟師之怨聲。在在盈溢。舡隻之破報。續續登聞。一則無狀。二則無據。況於目前。大僚筵奏。何如則如有一分紀綱。渠敢不善修擧戎政。以柴事唐突陳聞乎。近日本道民事。迎送有弊。該水使越俸七等。
정조 5년
兵曹口傳政事。僉知單田文顯。
정조 5년
趙時偉。以纂輯廳郞廳。以大臣意啓曰。纂輯外廳。撤罷事。命下矣。纂輯四十三年。已爲告訖。所餘十年。姑待其抄送。續當分年纂次。而至於備局謄錄中。政院日記之所不錄。藝館割付之所不書。而不可不入於寶鑑者。謹依當初下敎。備局諸堂。旣已付籤矣。今若使纂輯堂上。率其諸郞廳。就其所付籤處。其中當錄者抄出。添入於已纂修各其年條之中。編成一通後。自初至終。使之更爲點檢。去其重疊。正其訛誤。送于校正堂上。則似或免大段疎漏之失。而其間日子。亦必不多。外廳姑勿撤罷。以此擧行。何如。傳曰。允。陳列甚好。依此爲之。堂上郞廳定幾員。使之句管謄錄抄役。而已纂修各年條。若待謄錄抄役之畢。則必至遷就。先爲輸送校正堂上所。似好矣。
정조 5년
趙時偉。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 5년
又以訓鍊都監言啓曰。本局把摠李潤章。身病甚重。勢難察任。改差。何如。傳曰。允。
정조 5년
黃昇源。以刑曹言啓曰。因盧召史上言。漢城府啓目判付內。張哥之前犯。已極無嚴。又使悖子。作此擧發此言。可謂亂民。所謂張聖儉。令該曹定配事。判下矣。依判付。罪人張聖儉。全羅道興德縣定配所。卽爲發配之意。敢啓。傳曰。知道。
정조 5년
趙時偉。以義禁府言啓曰。承傳色中官金壽民。拿囚之意。敢啓。傳曰。分揀放送。
정조 5년
領中樞府事金尙喆箚曰。伏以臣夜伏奉今日入侍之命。固當顚倒趨承。而臣於二昨之夕。偶觸霜風。寒疾猝作。若未和解。方此委呻。勢無以自力登筵。不得不冒上短箚。跡涉偃慢。惶悚無地。伏乞聖明。亟降威譴。以礪朝綱。少安臣心焉。答曰。省箚具悉卿懇。愼節極用悶慮。卿須安心勿辭。加意善攝。仍傳曰。此批答。遣史官。傳諭于領府事。
정조 5년
辛丑八月二十日午時。上御皆有窩。左副承旨入侍時。左副承旨徐鼎修。記事官李祖承金鳳顯。別兼春秋林錫喆。以次進伏訖。上曰。左副曾經直閣。豈有時原任之別。御製冊子曝灑之役。與時任閣臣。同爲擧行。可也。上又曰。御製中。多有他冊子混入者。今此曝曬時。可以釐正。此則分類移置於書庫。可也。上還內。命退。承史以次退出。
정조 5년
辛丑八月二十日未時。上御誠正閣。左承旨入侍時。左承旨李在學。記事官李祖承金鳳顯。別兼春秋林錫喆。以次進伏訖。上曰。下直守令。何不留待。而經自退去耶。在學曰。以無留待下敎。故皆已退去云矣。上曰。俄者入侍。旣有下敎。則承宣之親承下敎者。何不傳布乎。誠爲可駭。仍命書傳敎曰。下直守令。筵中有入侍之命。而承旨不卽傳布。致令經自退去。當該承旨。從重推考。又命書傳敎曰。此時北道迎送之弊。不可不念。新除授北兵使。待見任交龜後上來。仍令卽日辭朝。凡係動軍役民之事。一切省減。如有一毫弊端。隨聞當別般嚴處。以此意自備局行會兼節度使處。使之嚴飭。奚特北道爲然。今年海西嶺南年事。殆有甚焉。一體嚴飭事。令備局知悉。又命書傳敎曰。諸道武士之選上者。嶺南外今皆齊到。其中亦有累月滯京人。許多武士。貽弊不少。依筵敎。兵曹判書與三局將臣眼同。明日設初試試取。殿試日子。待畢試稟旨。書訖。命退。承史以次退出。
정조 5년
行都承旨嚴璹藥院直。左承旨李在學坐。右承旨趙時偉坐。左副承旨徐鼎修坐直。右副承旨鄭志儉坐。同副承旨未差。注書趙興鎭仕直李祖承藥院直。事變假注書李萬榮仕。
정조 5년
傳于李在學曰。抄啓文臣中。時帶臺職人許遞。課製一體應試。
정조 5년
兵曹口傳政事。副司果洪仁浩。
정조 5년
傳于徐鼎修曰。承旨推考。
정조 5년
又傳于曰。關門仍留。事體何等至嚴。而更鼓已深之後。無標信仍留。而提問之下。始以忘置入稟。大關後弊。不可以生疎而無罪。當該坐直承旨黃昇源。爲先罷職不敍。近來政院事。辱朝體壞國綱。雖曰不一其端。不料闕門開閉。至有無標信仍留矣。承旨則不識事例。所謂院吏輩。若於飭敎之下。以老鍊之類上直。使之提醒。豈有是也。該吏竝令該曹査問後。定配次嚴囚。待明朝捧供以聞。承旨雖如許。宣傳官之不卽來請標信。萬萬駭然。入直宣傳官。竝令兵判。待明朝査問以聞。入直中承傳宣傳官。何待査問。知而不請。不知而不請。均之爲罪。設置承傳窠。不能檢飭下位之罪。殆有甚於下位之不請標信。當該承傳宣傳官申鴻周。爲先削職。令該府從重勘處。
정조 5년
徐鼎修啓曰。臣與同副承旨黃昇源伴直矣。纔已罷職出去矣。伴直無人。右副承旨鄭志儉。卽爲牌招。何如。傳曰。非禮房事。則不得坐直。何以牌招乎。
정조 5년
傳于徐鼎修曰。承旨前望單子入之。
정조 5년
徐鼎修啓曰。新除授承旨李萬育。方在居中未蕩滌中。何以爲之。敢稟。傳曰。然則勿施。前望單子入之。
정조 5년
徐鼎修。以纂輯廳言啓曰。謄錄抄役堂郞。定幾員句管事。命下矣。三堂中禮曹判書金熤。漢城判尹李命植。方有本職擧行事。知敦寧趙㻐。使之專意句管。郞廳二員。亦令仕進。參考已纂修各年條。依下敎先爲輸送于校正堂上之意。敢啓。傳曰。知道。
정조 5년
徐鼎修。以成均館官員。以同知館事意啓曰。陞補一年十二抄。逐朔設行。而若有過限之事。則當月念間。以限內不得爲之之意。自本館草記事。嘗已定式矣。大司成閔鍾顯。方以纂輯堂上。逐日仕進。當朔陞補。限內不得設行。令政院稟旨擧行。何如。傳曰。一兩日內。出去設場。而畢考後。卽爲入來。纂修。可也。
정조 5년
徐鼎修。以兵曹言啓曰。依下敎。臣與禁衛大將李敬懋。御營大將李昌運。今日南別營眼同。六道選上武士各技藝。從自願設初試試取後。中不中。別單懸註以入矣。殿試日字。令政院稟旨擧行。何如。傳曰。初欲親臨試取。而行幸才過。軍民之弊。不可不恤。殿試則依親臨例。再明日慕華館命官設行。規矩則此與科試有異。只欲取其拔類者。鐵箭三矢百二十步以上。柳葉箭一巡三矢以上。片箭一巡二矢以上。騎芻一次三中以上。鞭棍一次六中以上。馬上月刀上下以上。武經七書。除吳子每書粗以上。擧沙十五斗以上爲入格。試記修正以入。其餘未入格之類。亦爲別錄以入。試官令政院。明日擬望受點。可也。
정조 5년
徐鼎修。以義禁府言啓曰。專經文臣權知承文院副正字趙景逵。拿囚之意。敢啓。傳曰。知道。
정조 5년
徐鼎修。以義禁府言啓曰。江原監司金憙狀啓。據刑曹粘目內。江陵前府使任希簡。移本府處之事。允下矣。任希簡時在任所云。依例發遣府書吏。拿來。何如。傳曰。允。
정조 5년
辛丑八月二十一日申時。上御誠正閣。同副承旨入侍時。同副承旨黃昇源。記事官趙興鎭金鳳顯。別兼春秋鄭東浚。以次進伏訖。上曰。別兼今日摛文院應製。盡爲製之耶。東浚曰。姑未盡製矣。上曰。然則先爲退去製之。可也。東浚先退。命昇源讀咸鏡監營穀簿分留狀啓。昇源讀奏。上曰。日已迫曛。退去。宜矣。承史以次退出。
정조 5년
行都承旨嚴璹藥院直。左承旨李在學坐直。右承旨趙時偉坐直。左副承旨沈念祖坐。右副承旨徐鼎修坐。同副承旨鄭志儉坐。注書趙興鎭仕李祖承仕直。事變假注書李萬榮仕。
정조 5년
傳曰。承旨前望單子入之。沈念祖落點。
정조 5년
李在學啓曰。領議政徐命善。備局有司堂上李性源金魯鎭徐有隣。依下敎來待矣。傳曰。入侍。
정조 5년
趙時偉啓曰。明日慕華館。六道選上武士殿試時。命官何大臣進去乎。敢稟。傳曰。領議政進去。
정조 5년
李在學啓曰。明日慕華館殿試時。兩司當爲進參。城上所牌招言送。何如。傳曰。允。
정조 5년
以院吏白景禧等科治。刑曹啓目。傳于趙時偉曰。當該書吏一人兺。更爲査覈草記。其餘書吏放送。
정조 5년
以院吏金德寬科治。刑曹啓目。又傳于曰。分揀放送。
정조 5년
李在學。以宗簿寺官員。以提調意啓曰。卽伏見江原道觀察使金憙狀本。則璿源閣上下層。詳細奉審是白如乎。上層閣內段。臣謹從東西兩邊及前面窓隙。再三看審是白乎。則北壁中柱東邊第二椽第三椽上所排蓋板二立腐落。一立則倚於床上結裹油芚前。一立則落在於床前軒板。仰土亦多頹落於軒上。而顯有滲漏㾗一處。北壁西柱東邊。又有滲漏㾗一處。南壁中柱西邊。微有滲漏痕一處是白遣。外簷椽木二十箇。蓋板四十四立腐傷。而椽木則都里木外近簷處兺腐傷。椽檻平高臺。間間腐傷。北壁外中柱上大樑頭滲漏㾗一處。其外則別無有頉處是白乎旀。下層段椽木二十一箇。蓋板五十八立腐傷。椽檻平高臺。間間腐傷。其外亦無有頉處是白乎所。今番執頉處。不可不及時修改。以備前頭滲漏之患云。莫重璿源閣之如是滲漏腐傷。事甚驚慮。道臣狀啓。旣有不可不及有缺修改之語。則其修補之不容少緩。亦可推知。依前例發遣本寺郞廳奉審。使之擇日修改。何如。傳曰。允。
정조 5년
趙時偉。以兵曹言啓曰。備忘記闕門仍留。事體何等至嚴。而更鼓已深之後。無標信仍留。而提問之下。始以忘置入稟。大關後弊。不可以生疎而無罪。當該坐直承旨黃昇源。爲先罷職不敍。近來政院事。辱朝體壞國綱。雖曰不一其端。不料闕門開閉。至有無標信仍留矣。承旨則不識事例。所謂院吏輩。若於飭敎之下。以老鍊之類上直。使之提醒。豈有是也。該吏竝令該曹査問後。定配次嚴囚。待明朝捧供以聞。承旨雖如許。宣傳官之不卽來請標信。萬萬駭然。入直宣傳官。竝令兵判。待明朝査問以聞。入直中承傳宣傳官。何待査問。知而不請。不知而不請。均之爲罪。設置承傳窠。不能檢飭下位之罪。終有殆甚於下位之不請標信。當該承傳宣傳官申鴻周。爲先削職。令該府從重勘處事。命下矣。依傳敎。捉致入直宣傳官金爀李東善李禹道。謹以傳敎內辭緣。發問目取招問目內。闕門開閉。何重嚴重。而身爲入直宣傳官。闕門仍留時。不爲來請標信。致使莫重闕門。至於無標信仍留之境。大關後弊。萬萬寒心。特敎査問之下。毋敢隱諱。不請標信委拆。使之從實直告。則金爀等所供內。昨日金虎門仍留時。意以爲自政院必請出標信矣。身等則惟事等待。而矇不覺察。不爲來請標信矣。身等溺職之罪。萬死難贖。傳敎內辭緣。惶恐遲晩云矣。闕門仍留。事體至嚴。而金爀李東善李禹道等。身爲入直宣傳官。不卽來請標信。以致無標信仍留之境。事未前聞。萬萬駭然。而旣有査問以聞之命。故爲先取招以入之意。敢啓。傳曰。不足責也。政院不給。則渠何敢往請乎。然以不卽提醒之罪。番行首旣旣處分。金爀等分揀。可也。
정조 5년
又以義禁府言啓曰。承傳宣傳官申鴻周。拿囚之意。敢啓。傳曰。知道。
정조 5년
又以刑曹言啓曰。院吏輩。若以老鍊之類上直。使之提醒。豈有是也。該吏竝令該曹査問後。定配次嚴囚。待明朝捧供以聞事。命下矣。依傳敎。承政院書吏白景熺林得仁李仁郁宋文翼金宗爀等。爲先嚴囚。今方捧供以入之意。敢啓。傳曰。知道。
정조 5년
又以刑曹言啓曰。承政院書吏白景熺等。捧供啓目判付內。當該書吏一人兺。更爲査覈草記。其餘書吏放送事。命下矣。依傳敎。更爲査實。則白景熺等所供內。去夜上直兵房書吏。適不當次。渠等五人。以各房書吏。同爲上直。而景熺以其中首頭書吏。矇然忘置之罪。萬死無惜云。景熺姑爲嚴囚。以待處分。其餘四人。竝卽放送之意。敢啓。傳曰。旣非該房吏。則宜有分揀之道。今番參酌放送。後勿如是之意。各別嚴飭。
정조 5년
辛丑八月二十二日午時。上御誠正閣。一二直提學。右副承旨入侍時。一直提學沈念祖。二直提學鄭志儉。右副承旨徐鼎修。記事官趙興鎭金鳳顯。別兼春秋徐龍輔。以次進伏訖。上曰。備邊司謄錄中。丁酉戊戌年。嶺南設賑及民戶頹壓人名數。兼春秋出往。使之卽位謄來。鳳顯承命出去。上曰。今番嶺南之頹壓民戶。多至八千餘戶。可謂挽近所無。以此推之。民情之騷擾。不見可知矣。念祖曰。似然矣。上曰。平安道何如云耶。念祖曰。以一道論之。則或有水災被傷之處。不甚大段云矣。上曰。三登何如云耶。鼎修曰。詳聞其消息。則果得免歉云矣。上曰。嶺南爲獨凶云耶。念祖曰。沿海諸邑。已爲判歉云矣。志儉曰。臣聞尙州消息。則一邑之內。或免凶。或判歉云矣。上曰。藥房提調入侍。賤臣承命出。與提調鄭民始。偕入進伏。上曰。觀此嶺伯狀啓。一道之內。爲風雨所頹壓民戶。以至八千餘戶之多。人命之所傷。亦至近四百名。言念民狀。極用慘惻。其接濟之道。調賑之方。靡不用極。然後可以安接。有何別般好道理耶。民始曰。未及料量。而專在於道臣及守宰之悉心撫摩矣。上曰。予意則欲遣安集御史。以爲慰諭之道。未知何如。民始曰。若差遣御史。則朝家鎭恤之意。孰不欽仰。而今番之災。與民戶之渙散有異。不必有安集之擧。且安集御史。例以宰臣差送。其往來之際。徒貽沿路廚傳之弊。臣意則姑勿差送。似好矣。上曰。卿言似然。而念彼南土之民。纔經風雨之災。雖不至於流散之境。穡事告歉。家戶蕩析。嗷嗷失所。靡所奠居之狀。如在目前。思之及此。若恫在己。宵旰耿耿。寢食靡安。何以則使民奠居。不至離散耶。當下詢大臣及備局諸宰矣。仍命鼎修書傳敎曰。前因嶺伯狀啓。已有賙恤之擧。而此豈足爲救急之資。餘憂耿耿。不遑寧息。卽見本道伯狀辭。初五日之雨未報來。諸邑之被災。又若是孔酷。嗣後安集奠接之策。姑且無論。目下民情之遑汲。易致繹騷。朝家當有別般軫念之道。及此時。預先悉心揣摩。然後庶免蕩析流離之患。卽以此意。自備局另加措辭。行會該道臣處。道臣似在巡路。仍將傳敎辭意。召集父老。面面曉諭。俾知朝家惻傷之意。死亡民人漂壓民戶。蠲恤等事。從當下敎。大臣備局有司堂上來待。上曰。此傳敎出給。備局謄錄中。如今年水災。而自朝家賙賑前例。注書先爲謄入。大臣亦爲商確登筵事。分付。賤臣承命出。命志儉書傳敎曰。御製御筆黔巖紀蹟碑銘印本帖。奉朝賀金致仁。領府事金尙喆。領敦寧李溵。判府事鄭存謙。領議政徐命善。判府事鄭弘淳李徽之。各頒一件。閣臣承旨受點人。亦頒一件。命退。承史以次退出。
정조 5년
辛丑八月二十二日申時。上御誠正閣。大臣備局有司堂上入侍時。領議政徐命善。兵曹判書李性源。刑曹判書金魯鎭。戶曹參判徐有隣。右承旨趙時偉。記事官李祖承。編修官張顯慶。記事官金鳳顯。以次進伏訖。命善曰。聖體。若何。上曰。一樣矣。上曰。嶺南風雨之災。實爲孔酷。家舍之漂失。人命之渰沒。極爲驚慘。而至於高靈陜川兩邑而極矣。言念民事。誠甚矜悶。近來澤未下究。而災又如是。憂慮耿耿。不遑寧息。今日之特召卿等。將欲講究蠲恤之策也。渰死人名身米布。自當蕩減。至於還上。亦爲一竝停退。則庶可爲一半分民惠之道乎。命善曰。嶺南水災。至爲慘矜。然高陜兩邑外被災諸邑。自有淺深之別矣。高陜還上。或可停退。而其餘他邑。則不可用兩邑之例。我聖上恤民之盛意。非不欽頌。而在朝家惜恩典之道。至於新還。則尤不可着手矣。性源曰。大臣所奏誠是矣。今於嶺南被水諸邑恤典。至於如此。則他日賙災之道。無以加此。臣恐朝家。漸有恩廣之慮矣。上曰。咸安小邑。被災尤甚云。誠爲矜悶矣。命善曰。被災則無異他邑。而人命則無一致傷云矣。上曰。人命旣不至致傷。則實爲幸甚。家舍亦能免頹壓漂失之事云耶。有隣曰。以狀辭觀之。則雖有被災處。而家舍則不至於漂失頹壓之境矣。上曰。兵判已經嶺伯。想有聞知者矣。丁酉水災。比之今年。則果何如云耶。性源曰。今年水災。臣雖未得目見。而恐不及於丁酉矣。臣於伊時。適巡到義興。乃八月二十四日也。自朝始雨。未時而止。則此不過四五時之間。而午後則水勢。直跨廳上。所見極甚危悖矣。上曰。水勢旣是如此。則人物無或致傷乎。性源曰。水勢雖甚浩大。幸在晝日。故人物則不至致傷。而禾穀沿邊處。則幾盡浦落矣。上曰。丁酉被災處。爲幾邑乎。性源曰。一道同然。而尤甚爲九邑矣。上曰。其時亦有舊還停退之命。則因道臣陳請。而有此令乎。性源曰。道臣則不敢直請。故其時下敎。亦出於特恩矣。上曰。今年水災。通一道同然。則不可區別其尤甚與之次。舊還則全一道停退。身米布則只死亡人蕩減爲好乎。命善曰。聖敎誠至當矣。舊還停退。身米布蕩減。實爲大惠矣。性源曰。臣於待罪嶺南時。恤典傳敎。適到於場市之日。故聚會民人。宣布德意。則至有感極而泣者。今此恤典。過於丁酉矣。民情想感服無地矣。上曰。停退之數。果爲幾何乎。命善曰。似不下於四五萬石矣。上曰。左承旨入侍。仍命書榻敎曰。左承旨入侍。賤臣承命出。與左承旨李在學。偕入進伏。命在學書傳敎曰。旣問大臣。勿論被災與否。道內各邑舊還。一竝停退事。卽爲分付。命善曰。今因慶尙監司李文源水災狀啓。特下十行絲綸。至以餘憂耿耿。不遑寧息爲敎。仍召臣等。講究蠲恤之策。我聖上一雨一風。憂勤宵旰之盛意。竊不勝欽仰贊頌之至。今番諸邑渰死民人一百三十九名。頃日傳敎。當年條身米布。特爲蕩減。其餘漂失頹壓民戶。亦依頃日九邑例。令道臣守宰。或鳩材或助糧。着意賙恤。從長拮据。趁卽結構。如舊安堵。俾無一民失所之意。嚴飭分付於該道道臣。何如。上曰。依爲之。出擧條上曰。初五日風雨。八道同然。則年事已判歉荒。果何如云耶。時偉曰。湖西畿內。則不甚大段云矣。上曰。嶺伯今始請恤典者。旣失分憂之責。且狀辭甚不詳明。難以取信。被災旣如是。則得無設賑之慮乎。命善曰。以狀啓觀之。實無詳知之道。而聞南來之言。則兩邑外沿邊諸邑。不免水災。而年事則大抵爲穴農。斷無設賑之事云矣。上曰。全羅道年事何如。而亦免設賑之弊乎。命善曰。山郡優於野邑。不至設賑云矣。上曰。完伯狀辭。至爲詳明。善爲之矣。命善曰。各道狀聞中。湖南關東爲最。不擾不煩。果善爲矣。上曰。然矣。命善曰。頃以冊子事。嶺南守令。有待秋成拿處之命矣。此時嶺南守令之曠官。一時可悶矣。上曰。凡幾邑守宰乎。命善曰。尙州善山永川三邑守令矣。上曰。伊時不過略示警飭之意。方當災年。何必貽弊也。仍命書榻敎曰。待秋成拿處。嶺南守令竝分揀。上曰。嶺南守令中上來人。亦爲下送。可也。仍命書榻敎曰。嶺南上來守令催促。卽爲下送。命善曰。各道選上武士。明當試取矣。入格規矩。當何以爲定乎。上曰。各技中只取一技。而毋論入格與否。各技使之盡試。可也。上又曰。關西武士鐵箭擧案。爲幾人乎。性源曰。關西選上凡五人中。鐵箭擧案。爲四人矣。上曰。頃觀諸道武士。則實無可用之人。似此輩流。雖於京中。想亦多有。若早知如此。何必使之選上也。時偉曰。明日慕華館武士試取時。兵判及將臣。俱當出去。而旣無仍佩之命。何以爲之乎。上曰。仍佩。可也。仍命書榻敎曰。明日慕華館殿試時。兵曹判書李性源。禁衛大將李敬懋。摠戎使李柱國。仍佩往來。上曰。昨夜政院事。其果成說乎。更鼓已下。而無標信之請。門鑰何等嚴重。而有此無前之事。誠極駭然矣。命善曰。門鑰果何如。則何敢如是忘置乎。魯鎭曰。近來院吏輩。亦漸不如古之致。如有解事之人。則何得如是也。性源曰。宣傳官亦年少未經事之人。故亦不往請於政院。政院及宣傳官。胥有所失矣。上曰。纂輯役事。今幾至半云。何當訖工乎。魯鎭曰。來月旬望間。似可告完矣。上曰。列朝各以一人分排纂修。則完功似易矣。有隣曰。雖得如是分排。校正之役。則來月內。似不可爲之矣。上曰。今日抄啓文臣製述。洪仁浩又爲壯元。誠人才矣。命善曰。誠爲奇才矣。上曰。大臣旣已入侍。此狀啓稟處。可也。命善曰。此黃海監司趙尙鎭狀啓也。備陳道內綿農失稔之狀。仍請各軍門各衙門諸色價布。限明秋純錢上納事。令廟堂稟處矣。今年晩澇爲災。綿農最歉。頃者湖南。旣許純錢之請。今於海西。宜有一視之澤。本道各項身布。竝以純錢上納之意。分付。何如。上曰。依爲之。出擧條仍命退。諸臣以次退出。
정조 5년
行都承旨嚴璹藥院進。左承旨李在學坐。右承旨趙時偉坐。左副承旨沈念祖坐。右副承旨徐鼎修坐直。同副承旨鄭志儉坐直。注書趙興鎭仕直李祖承病。事變假注書李萬榮仕。
정조 5년
鄭志儉啓曰。明日國忌齋戒。再明日三明日國忌正日。常參經筵。頉稟。傳曰。知道。
정조 5년
李在學。以弘文館言啓曰。新除授副修撰鄭淵淳。卽爲牌招察任。何如。傳曰。允。
정조 5년
傳于趙時偉曰。宣傳官試講。明日爲之。入格武士。亦爲待令。
정조 5년
趙時偉啓曰。明日宣傳官試講爲之事。命下矣。處所以何處爲之乎。敢稟。傳曰。春塘臺爲之。
정조 5년
以副修撰鄭淵淳牌不進罷職傳旨。傳于鄭志儉曰。只推。
정조 5년
鄭志儉。以兵曹言啓曰。卽接五衛將廳牒報。則五衛將李柱華在外。過限未上來云。依法典改差。何如。傳曰。允。
정조 5년
又以慕華館殿試所差備官。以命官意啓曰。騎芻監的官典設別提朴文絅。不爲待令。故以繕工主簿朴晉煥塡代監的。而莫重殿試。朴文絅之不爲待令。事極可駭。其罪狀。令該府拿問處之。何如。傳曰。允。
정조 5년
辛丑八月二十三日辰時。上御誠正閣。右副承旨入侍時。右副承旨徐鼎修。記事官趙興鎭金鳳顯。別兼春秋林錫喆。以次進伏。上曰。別兼往藝文館。所抄出冊子持入。錫喆承命出。上曰。今日館所殿試。設場云乎。鼎修曰。俄聞試所承旨言。則命官遭重制。不得開場云矣。上曰。然則鄭判府事弘淳進去。卽爲開場事。分付。賤臣承命出回入。錫喆持冊子入之。上曰。今日坐直誰也。鼎修曰。姑未停當矣。命退。承史以次退出。
정조 5년
行都承旨嚴璹藥院進。左承旨李在學坐。右承旨趙時偉坐直。左副承旨沈念祖坐。右副承旨徐鼎修坐。同副承旨鄭志儉坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
李在學啓曰。今八月二十六日。四忠祠遣承旨致祭事。禮曹單子。啓下矣。何承旨進去乎。敢稟。傳曰。左副承旨進去。
정조 5년
注書李祖承病。代以趙衍德爲假注書。
정조 5년
有政。吏批。判書李衍祥牌不進。參判李敬養進。參議徐有防進。左承旨李在學進。以尹尙東爲掌令。徐有成爲正言。李時秀爲吏曹正郞。鄭東浚爲吏曹佐郞。尹長烈爲校理。權以綱爲副校理。
정조 5년
吏曹佐郞前望單子入之。金載纘落點。
정조 5년
兵批。判書李性源進。參判鄭昌聖纂輯進。參議金尙集入直進。參知兪恒柱病。左副承旨沈念祖進。以李用休爲僉知。李基成具綜爲宣傳官。卞至健爲五衛將。金峻岳具達遠金重栗爲守門將。李顯福爲加德僉使。李光進爲伐登萬戶。宋益大爲明月萬戶。管城將單李明運。魚道采爲羅州管將。桂德周爲武兼。林世載爲牛峴僉使。牛峴僉使林世載。宣沙浦僉使張鳳潝相換。
정조 5년
以別兼春秋鄭東浚牌不進。罷職傳旨。傳于鄭志儉曰。只推。
정조 5년
鄭志儉。以戶曹言啓曰。因掌樂院草記。樂工生不足之數。與有司之臣。往復停當。從長定式事。命下矣。太廟臘享親祭時。佾舞差備之不足數七十四名。以本院樂工生親屬子支中。依待年生徒例。錄案以置。而若當使用時。則糧饌錢從優磨鍊題給。似合事宜。該院提調意亦如此。以此定式施行。何如。傳曰。允。
정조 5년
趙時偉。以御營廳言啓曰。依下敎。谷城選上武士閑良金天擎。別軍官差下之意。敢啓。傳曰。知道。
정조 5년
徐鼎修。以義禁府言啓曰。江陵前府使任希簡。拿囚之意。敢啓。傳曰。知道。
정조 5년
又以義禁府言啓曰。典設司別提朴文絅。拿囚之意。敢啓。傳曰。知道。
정조 5년
又以義禁府言啓曰。尙瑞院直長朴天俊。拿囚之意。敢啓。傳曰。知道。
정조 5년
吏曹判書李衍祥疏曰。伏以仙寢薦苾。感舊甲之聖慕克伸。貞珉紀蹟。彰先體之孝思彌光。天日淸朗。鑾輿穩旋。中外頌抃。大小攸同。噫。今日臣子之陪。淸蹕於園陵。參賓對於卄日者。孰無於戲沒世之忱。而若在臣身。尤當如何。矧惟我殿下。曾於春初。撫歲序之重回。愍當日諸臣褒諭之隆。昭揭日星。德意之厚。泮溢泉塗。遠近傳誦。瞻聆咸聳。及至數昨。又宣念舊之敎。更霈賜奬之典。恩榮曠絶。前後洊疊。臣又獲待前席。親承明命。俯行感隕。不知死所。隆天厚地。將何以報答其萬一也哉。仍伏念向者筵中。有金吾長席問議備擬之敎。而臣乃猥蒙登擢。實是萬萬意慮之外。驚惶懍蹙。歷累日靡定也。臣本姿性庸陋。踪地窮阨。未嘗有居職報效之能。陳力奔趨之勞。而偏蒙聖朝甄拔之渥。致位踰濫。至於秩居兩銓而極矣。居常跼蹐。食息靡寧。今此誤恩。又何其若是隆摯也。自命德以上。莫非朝廷之所難愼。而顧玆崇政之秩。視八座又絶一席矣。不但臣冥升之愧。疾顚之戒而已。其爲累聖簡而駭衆聽。非細故也。況王府議讞職事嚴重。尤不可濫授也。不翅較然。以臣資歷之甚淺。才力之最劣。決不宜一日苟充。而適値淸齋。控籲未徹。重囚取供。不容淹延。顚倒承膺。一向叨冒。每自省循。尤增惶愧。詎敢諉以已出。晏然爲蹲仍之圖乎。公故湊迫。今始略入文字。申控衷懇。伏乞聖慈。察臣所辭之匪出例飾。亟命鐫改臣金吾之任。仍收新授資級。以重公器。以安微分焉。且臣銓任之至今淟涊。固非臣意想之攸及。而亦豈朝家綜核之政哉。惟臣當遞之端。屢煩陳述。辭已殫矣。意已竭矣。未蒙矜兪之恩。誠不當復事瀆擾。而尙有未及仰暴者。嘗已質言於大僚。則何終隱於日月之下乎。銓衡人物。品藻淸濁。尙矣無論。而聞見本自諛狹。注擬率多忽遽。推敲先審於甲乙。權衡靡分於錙銖。左右模索。艱辛排比。披簿之勞。殆甚夏畦。彊顔之羞。無異市撻。冢宰之職。豈亶使然哉。抑而行之。必發狂疾。公堂自引。夫旣如此。而乍去復來。因循盤礴。寧有是理哉。近又精力耗減。病狀頻仍。凡係尋常簿書之末。或至稽滯。或忽檢察。亦可見瘝職之一端矣。反復揣量。一遞外無他道理。政所謂到此等底。更無去處者。玆不得不畢瀝肝血。冒死哀籲。伏願天地父母。曲垂矜諒。倂賜遞免。以幸公私。千萬顒祝。臣無任隕越祈懇之至。答曰。省疏具悉。卿其勿辭行公。
정조 5년
行都承旨嚴璹藥院直。左承旨李在學坐直。右承旨趙時偉坐。左副承旨沈念祖坐。右副承旨徐鼎修坐直。同副承旨鄭志儉坐。注書趙興鎭病李祖承病。假注書趙衍德藥院直。事變假注書李萬榮仕。
정조 5년
傳于徐鼎修曰。左副承旨入侍。
정조 5년
傳于李在學曰。同副承旨與提調入侍。
정조 5년
傳于李在學曰。吏曹實郞廳。今日入直與否。問于該曹以啓。
정조 5년
李在學啓曰。吏曹實郞廳。今日入直與否。問于該曹事。命下矣。問于吏曹。則正郞李時秀呈旬。佐郞鄭東浚未肅拜。佐郞金載瓚。以閣事不得入直云矣。敢啓。傳曰。古人之審於出處者。未嘗無端逡巡於銓郞。雖云有一二可援之例。古今異宜。見帶職名。卽不過該司之郞署。除命經宵。尙無動靜。且聞銓堂言。至稱自劃云云。年少新進梗生之處義。決不可曲循。若此則銓地將非辭避之窠乎。萬萬無是理。有傷國體。且闕後弊。吏曹佐郞鄭東浚罷職。
정조 5년
傳于徐鼎修曰。未下直閫帥守令。皆令明日辭朝。
정조 5년
徐鼎修啓曰。吏曹判書李衍祥。參判李敬養。參議徐有防再牌不進。推考傳旨及罷職傳旨今方捧入。而開政命下之後。如是屢違。不卽擧行。揆以事體。誠極未安。判書參判。所當更請牌招。而係是一日三牌。何以爲之。敢稟。傳曰。參議只推。與判書參判。更爲牌招。
정조 5년
有政。吏批。判書李衍祥三牌不進。參判李敬養進。參議徐有防進。左承旨李在學進。以金熤爲內醫院提調。
정조 5년
再政。以韓光會爲宗廟提調。徐有寧爲司饔提調。李集斗爲西學校授。
정조 5년
兵批。判書李性源病。參判鄭昌聖纂輯進。參議金尙集入直進。參知兪恒柱騎兵點考進。右承旨趙時偉進。無政事。
정조 5년
傳于李在學曰。坐直承旨入侍。
정조 5년
趙時偉。以訓鍊都監言啓曰。鳳山選上武士金光益。本局別武士差定之意。敢啓。傳曰。知道。
정조 5년
持平李家煥疏曰。伏以。日吉辰良。祗謁陵寢。聖孝克伸。回鑾萬安。臣民慶抃。曷有其極。仍伏念斯世孰不在君父恩中。毛髮頂踵。俱被陶鑄。豈有如臣者哉。念臣跡本疎賤。才又譾劣。點檢底蘊。百不猶人。而一自釋謁之後。特荷翦拂之私。陞六之典。猥降於大庭課試之時。內移之命。遽下於外邑待罪之日。臣感激殊私。隨除輒膺。惟以筋力奔走。爲一分報效之地矣。迺者春官掌故釐正之際。忽伏奉栢府新命。繼以推恩陞秩之典。至及於臣父。臣驚惶震越。靡所容措。惟我聖上。愼惜名器。稱量錙銖。爲官擇人。未嘗或差。而乃於無似之品。有此不虞之恩。日月之明。纖微畢照。而獨於臣身。若有遺燭。雨露之澤。品彙均霑。而獨於臣身。偏被隆渥。不知蟣蝨賤臣。何以得此於吾君也。闔門感泣。圖報無地。赴湯蹈火。固所甘心。而顧臣所叨之職。卽淸朝華貫。受人主耳目之寄。任一世風憲之責。苟非剛方正直之人。見識足以鑑別是非。言議足以振刷法綱者。其不可冒居也明矣。念臣學蔑識淺。冗官散秩猶懼不堪。言責重任。尤何可擬議也哉。日前猥違嚴召。恭俟重勘。而聖度天大。罰止問備。促敎繼降。庚牌儼辱。臣於是。嚴畏義分。冒沒出肅。獲登文陛。幸近耿光。榮已極矣。願已畢矣。循墻之戒旣深。褫鞶之忱彌切。而適値動駕之隔日。不敢煩瀆。尙此虛帶。如負大何。今若一向冒昧。視若固有。則其於壞廉防而玷朝著。何哉。伏乞聖明。亟削臣職。以重公器。以安私分焉。臣於乞免之章。不宜他及。而憂憤所激。不能自已。敢此附陳。惟聖明垂察焉。噫。天下之惡。莫大於亂逆。有國之政。莫重於懲討。隄防不嚴。亂逆不誅。而國可爲國。人可爲人者。臣未之聞也。近年以來。亂逆接踵。麟謙之罪。上關宗社。而其窩窟。卽鄭妻也。量翼之凶。實罕載籍。而其根柢卽黽柱也。治逆之法。當治其本。而首領尙保。迄無勘斷之期。疏啓交積。便作謄傳之紙。由是義理日晦。人心日陷。畢境國榮之逆節又滔天矣。憑恃寵靈。竊弄威福。凡厥千罪萬惡。擢髮難數。而最是潛懷異圖。沮遏大計者。尤爲劇逆之斷案。論其負犯。萬戮猶輕。王法未加。陰誅先及。此已失刑之大者。而至於德相之外假儒名。內附逆竪。受嗾投疏。眞贓畢露者。窮凶絶悖。厥罪惟均。擧國咸生之倫。夫孰不怩惋而痛心哉。若乃國榮之有叔樂純。德相之有侄煥億。則或憑藉其姪。恣行胸臆。必欲漫漶義理。或慫慂其叔。作爲線索。乃至醞釀凶圖。究厥情狀無惡。而天討尙稽。當律不加。寧不痛哉。嗚呼。凡今合辭中請賊。何莫非窮凶絶悖。罔救必誅之類。而只緣天綱太恢。王章久屈。一啓再啓。便至狃安。或竄或置。殆同薄勘。甚或至偃處牖下。有若無故之人者。此固群下不能碎首瀝血。積誠交孚之罪。而抑恐非大聖人所以恭行天討之意也。如是而尙何望其立天經扶人紀。以杜禍亂之源。以懲凶逆之心也哉。伏願殿下。淵然深思。廓揮乾斷。亟允三司之請。以泄一世之憤。千萬幸甚。臣無任屛營祈懇之至。答曰。省疏具悉。已諭於前後三司之批矣。
정조 5년
辛丑八月二十五日辰時。上御誠正閣。右副承旨入侍時。右副承旨徐鼎修。記事官趙興鎭金鳳顯。別兼春秋徐龍輔。以次進伏訖。上曰。備邊郞來待乎。鼎修曰。俄因下敎。來侍政院矣。上曰。謄錄考出云乎。鼎修曰。謄錄中。只有大臣有故。則以次對不得來會之意。入頉稟前例矣。上曰。考閱庚申辛酉年間日記。若以特教。命設次對。則大臣雖或有故不進。備局諸宰。擧皆來會。以待發落。而或有仍命退去之時。或有只命諸堂及有司堂上。仍爲稟處之事。此節目只載於政院日記。不載於備局謄錄。事固然矣而今此特命之下。大臣雖緣有故而不進。諸堂則固當一齊來會。以待下敎後退去。未或無妨。而初不來會。事涉如何矣。鼎修曰。諸備堂只知其大臣有故不進。則諸宰例不來會而然矣。上曰。藥房提調入來與否知入。賤臣承命出回奏曰。姑不入來云矣。上曰。提調入來。來待政院之意。分付。仍命退。承史以次退出。